amanoisuno/poet huggingface dataset:
邢兄招納凉大善以醉眠不及往大篇見嘲一筆走和 蘇泂
昨宵予不飲，月下看風生。不飲竟大奇，識此風月清。今宵予醉狂，醉眼仍看月。月落猶未醒，思與枕簟歇。從來清凉事，果爲獨士慳。良月如佳人，解后亦已難。月色政爾好，友生偶然來。此樂如此時，百歲能幾回。我眠不在枕，我醉不在杯。平明視鬢毛，定恐此物催。四十餘一年，侵尋行老景。人老欲何爲，此話當自領。大塊天地寬，酒泉歲月永。非醉復非眠，快活心下省。
梅翁所作無一絲勉强意亦和一首 蘇泂
達士養四體，受敵聽腹背。悉意萬卷讀，往昔若晤對。日者鬢髮改，自恨筆力退。得句造澹薄，是亦我所愛。
邢兄次韻再答之 蘇泂
紅塵欲欺人，甚欲出塵去。人生貴險艱，九折有夷路。學劍劍不就，學書書不成。春蠶裹於繭，腐草化爲螢。高明信天資，踸踔亦步武。同床有恩怨，當面分爾汝。疲容仰吾父，髫齓憐吾兒。傳衣與養菽，上下皆失時。杜甫西去秦，仲連東蹈海。富貴毋相忘，此意豈三代。惟君眼中人，多若古人風。贈君寶劍篇，謹勿傷其鋒。
中秋 蘇泂
親朋關河闊，一歲幾合并。回思十載我，大半短長亭。我髮日已白，我心日以驚。尚喜淡泊資，於世少經營。五日過三縣，山川知我情。吟詩自娛悅，俗子徒我評。憶我會心友，與我同死生。取我塵化衣，濯我滄浪清。我歸已數日，我友各有行。百川我友朋，五岳我弟兄。我酒難獨飲，我懷誰與傾。今夕我中秋，我自看月明。
自述一首 蘇泂
舂糧了朝炊，細大供十口。身窮兩脚健，天意非汝厚。前年取荆釵，頗不窺戶牖。甘心似黔婁，習氣除夙有。今年長一女，自省稱父母。方其我少時，豈意今老醜。時平米穀賤，兄弟仍聚首。先人敝廬在，清話辰徂酉。盍簪到諸雛，千指諒非久。居然小世界，榮悴同一朽。去城不三里，經歲絕奔走。登門亦無賓，老樹堪尚友。青氈古家法，迍賤當自守。能甘此中泉，不飲富人酒。
咏草 蘇泂
芳草復芳草，青似青松樹。今年見汝黄，明年復如故。今來古往人，南北東西路。
白首 蘇泂
白首百歲期，青春三月暮。荒凉雞下柵，寂寞鶑啼樹。山水越王城，行人雨中去。
老杜浣花谿圖引 蘇泂
拾遺流落錦官城，故人作尹眼爲青。碧雞坊西結茅屋，百花潭水濯冠纓。故衣未補新衣綻，空蟠胸中書萬卷。探奇欲度羲皇前，論詩未覺國風遠。干戈崢嶸暗宇縣，杜陵韋曲無難犬。老妻稚子具眼前，弟妹飄零不相見。此公樂易真可人，園翁溪友肯卜隣。隣家有酒邀皆去，得意魚鳥來相親。浣花酒船散車騎，野牆無主好桃李。宗文守家宗武扶，落日蹇馿馱醉起。願聞解鞍脫兜鍪，老儒不用千戶侯。中原未得平安報，醉裏眉攢萬國愁。生綃鋪牆粉墨落，平生忠義今寂寞。兒呼不蘇馿失脚，又恐新來有新作。常使詩人拜畫圖，煎膠續絃千古無。
猛虎行 蘇泂
君不見蜀山之高直上登雲梯，草邊路側多少豹狼蹄。盤龍山下三脚虎，震天一嘯回風低。橫拖騾馬捉豬犬，咆哮出入吁無時。有時人立作氣勢，團目金努矜毛皮。跳林越澗伏榛莽，亦挾一子携其妻。妻兒子母誰不愛，難以人肉賙其饑。好生之德乃天相，殺人正自人殺之。吁嗟此虎獨三足，明白罪狀人皆知。如何擊搏更不念，白晝坐使行人迷。昨宵風雨振林薄，颯沓萬仞千夫隨。一夫爭先探其穴，曳出斫死橋之西。寢皮食肉志不厭，亦戕其母烹其兒。初圖一虎得三虎，頓令此類無留威。何如千山盡勦絕，眼見蜀道都平夷。乃知强梁不足貴，人世豈得無危機。
予既賦金貂亭詩巽伯求益不已偶得名酒連飲輒醉隨意長哦忽數十句錄而成篇真醉漢口中語是可塞嚴命矣惜不令子大德允見之共一醉噱耳 蘇泂
君不見陳留阮籍字嗣宗，竹林賢者渠稱雄。登山臨水輒經日，竟用酣飲全其躬。謂渾汝不得復爾，獨善猶子曰仲容。以其任達似叔父，氣壓道北空多銅。宗人共集作圜坐，酌以大斗飛金鍾。著言君子處域內，何異羣蝨居褌中。形骸忽忘置不問，豈復上欲圖三公。古來賢達類若此，劉伶畢卓非凡庸。陶潜數酌宦情遠，李白一斗詩情通。彼胡不醒匪不智，智在意表言難窮。共惟遥集乃咸嗣，是飲三代傳家風。五馬渡江一馬龍，事未幾見嗟江東。就家拜爵下車去，摇手溫嶠吾誰從。京尹非才固所願，青山聽入明招終。所親相顧數在念，謂方醉耳何其聰。孫爲知幾翁遠識，信使日月垂虛空。山林鐘鼎不兩立，珥貂著屐將無同。解之換酒亦不惡，蠟以盛足誠爲工。古來醉人醉亦醒，後之醒者醒而聾。作亭縹緲山水勝，曳杖扶疎煙雨濛。長江爲杯斗爲杓，一飲天地生春紅。持杯却酹我遥集，籍咸墳土俱蒿蓬。步兵常侍本何物，目送千古歸飛鴻。我今與子生並世，得不痛沃崔嵬胸。只看祖家當時所餘兩小簏，其視吳屐相去何啻億萬千千重。
棲閑堂 蘇泂
紛紛世界多金寶，試覓一閑何處討。天公忌閑亦惜閑，似欲人人忙裏老。長安道上人如烟，信有陰陽錯昏曉。食升衣尺我類渠，玉带金魚爲誰好。上而公相下百官，鞅掌其身髮華皓。出臨民庶或愧色，歸對妻兒仍熱惱。農商工賈各有役，何况倡優及輿皂。豈如老龔縛屋看青山，賃地於鄰甘種稻。有男肯穫女習紡，布褐藜羹事翁媼。天憐老龔忙爲貧，報以一閑非草草。乃知富貴天不惜，閑處閑人古來少。問龔胡爲閑處棲，告以中恬外無擾。家傳古書數萬卷，充棟牙籤四圍繞。興來拈讀拂蠹魚，興盡留殘聽啼鳥。花陰坐久看日轉，葉徑行稀任風掃。問閑何味作何說，口不能言心自了。初從太白得微遇，晚向淵明飽問道。區區擬議已不閑，非作非休此其稍。我聞如是三嘆息，苦恨當年歸不早。閑中之味肯見分，亦欲誅茅鏡湖小。
餘姚江上作先寄城中親友 蘇泂
開禧改歲復崢嶸，老我奔馳不少寧。雪花欺人入衣袂，前日杭州今四明。老來老來我何有，綠髮黄鬚行白首。魚鱗年紀今歲是，挽之不住去如走。挽君不住知奈何，叩篷擊楫聊高歌。天風爲拍雪爲舞，寒水自酌金叵羅。脚根萬里不作難，且喜看盡湖中山。明朝還舍託朋舊，尚有新詩三百首。
春日懷詹梁 蘇泂
陳雷箭去不遺鏃，後世人情手翻覆。我生二十少知己，更覺恩怨生骨肉。塵沙蹤跡窘吳越，波浪奔馳走巴蜀。癡年自長習藝能，如兔之角礙人目。相公清德照宇宙，萬物引領望鈞軸。平生出言謹許可，愛我重我過推轂。前回識得白石生，聞韶盡美一夔足。此公所向泯涇渭，於我底裏罄心腹。晨星在天萍在水，人生失意多戮辱。東歸窮巷口掛壁，豈無他人不如叔。邇來詹梁亦好事，頗復顧我青眼獨。吟詩造妙五七言，醜媚寒松倚新竹。時時敲門小童至，輟書倚火再三讀。亦思賡和禮所尚，疲駑鞭扑隨驥騄。歲寒相見願始終，且莫嗔怪屢更僕。吾儕豈圖偏黨異，俗子空猜往還熟。青春飛蓋城西園，畫鷁低飛鏡湖曲。杯行到手勿浪憂，世界堅牢等朝燭。詹梁長驅行秣駕，賤子終期老茅屋。他年官達請掉頭，莫笑渠儂甘碌碌。
次韻芻父大篇 蘇泂
我生兩脚半八區，歸來狹視東南隅。東南禹跡今綠蕪，百歲幾見人歐蘇。聞石藴玉川含珠，山乃秀潤源不枯。胸蟠萬卷味道腴，落紙所至雲錦鋪。爾來大似天眷吾，貺以佳友令相娛。邢子韻勝開冰壺，湘湖與我初索途。謂此巨浸其是歟，今夕不飲可得乎。吾儕固不如林逋，吟詩寫壁無處無。雜蓴便食不用厨，湘湖豈即輸西湖。貰錢沽酒勞老夫，酒酣肆筆衫袖烏。不覺月墮三更餘，荷香染袂露濕膚，開堂復駕紅塵車。君勿笑人生意氣傾堪輿，所得未必如所圖。
日鑄嶺下狂歌行 蘇泂
我生天地不如意，甚欲飄然去人世。却思一死胡足悲，死而不樂胡死爲。又思天地之間固有足樂者，安得莊周之鵬穆王馬。有時騎氣或御風，天上天中更天下。息駕玄冥圃，駐節蓬萊宮。攀星太極南，訪日扶桑東。東西南北何局促，自可直造混沌趨洪濛。又思去有歸，安得來無從。當時六鼇負亦重，豈有身常不轉動。會須四六二十四足一欠伸，我居其高視爾衆。不知化爲大海水，爲復茫茫而已矣。不知鼇在復鼇亡，爲復人生或人死。此時逍遥游，不見爭奪場，想見四維上下俱茫茫。巨鼇爾靈便如此，公欲欠伸不難耳。且如皇宋三百六十州，出門所在多山丘。其間平地少，但見蘿蔦藤蔓上下磽确森相樛。青鞋有底踏須破，人壽幾何行不休。更令生世人，偪仄生戈矛。迂迴隔絕千里成萬里，親戚朋舊相見朝夕無緣由。爾鼇若未動，爲我背略傾。颭翻山與丘，平地與人行。也知上天本來廣，也知下地本來平。只因山丘多，頓使天地輕。我當作章問帝借北斗，酌滄溟。盡殲偪仄人，更殺馬與鵬。百拜稽首，祭鼇之靈。
甘露歌上呈留守門下侍郎 蘇泂
太微淵默嚴不動，斗爲其車運中央。四序回旋變造化，一杓直指無偏傍。柄臣比之號八柱，一柱難闕各有當。紹熙元年圖舊德，更公玉麟使過國。屹然山立天子重，列作八柱扶天極。天極尊嚴物有道，不減不溢常不忒。均勞於外天闕柱，至今朝廷虛衮舄。皇皇辟君明如日，安用動威偃禾木。奉以甘露太和液，飲太液親壽益公，雖老歸致太平萬物好。
書懷 蘇泂
出門莽莽無所適，青草門前少行客。讀書妄意學周孔，行年三十頭雪白。朝廷伏聞治清靜，賤子何憂官得失。平生志氣渺江海，前日詩名漫梁益。相公青氈化烏有，大似不蒙稽古力。恭惟元祐全盛時，左右明王非列辟。爾時吾祖亦遭逢，曾與坡范同入直。同朝人士服該貫，後世儒生猶辟易。石羊去作高資夢，金榜空餘峴山宅。爛然朱紫照一門，綿亙百年隨社稷。中興郎從間有人，往往命薄中道塞。只今晨星頗相望，豈不稽首荷王澤。先人中間亦筮仕，曾未幾見捐祿食。坐令諸子各困頓，須與祖世事乖隔。忠肝痛膽欲誰付，冷屋風燈但蕭瑟。明知長短均一盡，自是炎凉心所惻。昨蒙宗公置牙齒，事下丞相當審覈。駑才不堪駕十乘，爝火或可繼殘夕。縱然得遂豈其志，未免妻嫂有輕色。諸兄生兒任門戶，兩弟行當問家室。祖宗祭祀足依頼，插架牙籤肯終畢。至尊恭己正南面，下採芻蕘及羣策。男兒努力要及時，致君堯舜收故物。春風吹花滿江城，醉擊珊瑚夜吹笛。屬予寄傲諒茲契，隠肆壺天許分席。西遊酹酒弔杜甫，東望吟詩懷李白。瀟湘南浮窺舜葬，淮海北上巡禹迹。歸來故舊半爲鬼，未死一身長百疾。向之經行輒夢寐，江漢沱潜猶彷彿。塵埃熏人眼生翳，文字不立口掛壁。樊籠日月安足恃，會覓丹砂變形質。時哉鵬翼倘相逢，俯仰人間訪疇昔。
青牛宮 蘇泂
青牛宮中青草生，數間老屋徒欹傾。老人婆娑坐牛背，似怪關尹聞其名。東來萬里西遊客，倚遍宮前舊時柏。巫咸大招不可期，欲向青牛問消息。
再和古梅 蘇泂
和羹之說昔有聞，豈得不如魯泮芹。聞名尚救渴將軍，會稽竹箭胡能羣。初花的皪美無度，情事淡泊春空雲。樹猶如此人何堪，再三歎息殷仲文。江南晚生敬耆舊，汲水封植敢不勤。清霜既降河水涸，笑持雙鬢舉似君。人間凉燠易更變，有底寒谷回氤氳。神奇正爾出臭腐，枯木何怪生奇芬。諸生徑登李杜壇，此老行策伊傅勳。吾詩稱贊愧不足，舉止羞澀如羊欣。
湘湖飲平遠亭口占呈邢芻父 蘇泂
我屐欲行山路遠，我舟欲泛湖水深。湘湖湘湖在何許，不在天上終可尋。君才未減邢居實，藥品之中貴參朮。君歸芹省我湘湖，夜看月明朝日出。
又口占和林奇卿府教春日即事 蘇泂
門前車馬無行迹，堂上真重戴憑席。東風吹水綠芹香，課試公勤榜新拆。研經未羨陸德明，侯喜况有能詩聲。朝廷更化要三傑，聘幣應先魯兩生。休言三仕有三已，時節因緣還在是。滿園桃李競紛華，未害疎梅粲寒蘂。皇天著意生孔顔，一匙蔬飯宜加餐。渺然人物望公等，解后試挽唐虞還。
金錯刀行 蘇泂
黄金錯刀白玉環，蘚花古血寒斑斑。皇天生物有深意，入樹伐石無堅頑。丈夫意氣豈兒女，事變虧成爭一縷。拔天動地風雨來，環響刀鳴夜飛去。世間萬事須乘時，古來失意多傷悲。嗚呼寶刀在手無能爲，不知去後鬰鬰令人思。
次陸放翁韻 蘇泂
登高望遠不可無，不可一日不讀書。予方自委下濕地，君乃獨占高明居。楊雲儻許客載酒，杜陵安得錢買馿。徐行過君就書讀，頗幸借屋今連閭。
送孟信州去矣行 蘇泂
青絲絡馬黄金羈，紫衣導從前驅馳。男兒四十作太守，路人指點生光輝。我時笑與路人說，太守襟懷世人別。平生爲政學魯論，愛民如兒少鞭撻。上饒之民吾賀君，君獨不見南安軍。是家官職未渠已，太后垂簾功蓋世。
秋夜登湖橋 蘇泂
平湖秋水滿拍拍，恰好三月桃花春。所不同者一輪月，下上青鏡奩寒銀。我來跨湖橋頂坐，月照水光光照我。春暄那得抵秋清，自摘霜華餐露顆。
聞鶑 蘇泂
東村水車聲未已，西村阿童喚牛起。麥晴欲穩天更寒，霧雨蕭蕭熟梅子。讀書窗下少人知，綠陰幽草勝花時。一聲婭姹復婭姹，時有黄鸝來去飛。
病中排悶 蘇泂
中年一病一回覺，老大康寧知更難。只今四十已華髮，未到七旬應碧山。故疆風土望莫及，前輩典刑追不還。但願生生遇堯舜，耕田鑿井泰嵩間。
春日閑望 蘇泂
到處林園靜，能來是主人。鶑喉低囀玉，魚腹暖翻銀。翫雨沾芳履，吟風岸角巾。功名吾老矣，甘作太平民。
次韻七首  其一 蘇泂
隠几看魚樂，洋洋圉圉然。一身隨見定，萬事任從前。賣劍更農服，操觚耨紙田。豈能無儉歲，固自有豐年。
次韻七首  其二 蘇泂
步蹇堪扶杖，頭童欲罷簪。渚雲秋澹泊，庭樹晚蕭森。秀穎垂千畝，遥青出寸岑。本來關箇事，而獨可人心。
次韻七首  其三 蘇泂
昵愛經過數，尊榮記憶疎。頼收顔氏帖，誰奉子公書。西夏方徵甲，東州且定居。雖無南過雁，幸有北來魚。
次韻七首  其四 蘇泂
山色對疎櫺，之人一似清。水邊同婦飲，花下趁兒行。養鴨期充膳，騎牛學治生。時因把鋤暇，毋廢讀書聲。
次韻七首  其五 蘇泂
香醪如蜜甜，村酒漸多添。弄水閒移棹，看山自捲簾。深心非木石，癡腹慣虀鹽。莫作淵明解，逃魚本欲潛。
次韻七首  其六 蘇泂
茅茨依橘柚，鄰舍即烟波。更與山爲伴，何憂屋不多。功名元有命，嗤笑亦從他。但願年年熟，杯來爾汝歌。
次韻七首  其七 蘇泂
廢田爲屋宇，困士學農桑。來者或相問，耕焉安得堂。爲言吾欲醉，且去客無妨。信有癡人夢，寧甘草徑荒。
一室 蘇泂
一室星辰入，平居社稷憂。螢飛原有夜，蟬遠不勝秋。短髮千方誤，中年萬事休。摩挲門外柳，坎止亦乘流。
遣熱二首  其一 蘇泂
人生萬家室，大暑亦勞勞。滴露點周易，臨風歌楚騷。朱丹誰復羨，斑白懶能薅。一笑問兒子，汝何催我曹。
遣熱二首  其二 蘇泂
田舍東湖隔，樓居北戶升。感時秋鬢白，懷友晚山青。病不妨書讀，閒應養性靈。敝裘蘇季子，四海一飄萍。
客夜 蘇泂
風雨夜冥冥，舟行爲小停。野田藏水白，燐火出墳青。將子雁能急，久鰥魚獨醒。人生貴艱阻，稍向道塗經。
歲杪 蘇泂
客子船都泊，幽人夜獨醒。五更初水長，四壁盡歌聲。已若從吾好，因之念此生。行年半七十，歲事復崢嶸。
舊歲 蘇泂
舊歲無多日，三衢有幾程。雪簷疎滴滴，泉溜響泠泠。奔走經年債，襟懷一味清。紀行吟放穩，歸詠遣兒聽。
秋夜有感  其一 蘇泂
燈影三更夜，蟲聲四壁秋。雨階疎滴滴，風幔颯悠悠。朋友新凋喪，湖山舊釣游。平生匡復志，老去未能休。
秋夜有感  其二 蘇泂
樓上幾當當，殘更引漏長。月明山樹濕，露下藥苗香。朝野衣冠異，郊原故物傷。平生三徑草，此夕更蒼凉。
世事 蘇泂
世事一翻手，詩書三折肱。江湖多白雨，魂夢雜青燈。同好纔如此，言歸有未能。平生飛動意，元不羨鸇鷹。
書憤 蘇泂
黄葉冷颼颼，臨風搔白頭。江湖無老伴，天地有新愁。橐禁行鴛曉，榆關戰馬秋。平生忠孝意，到死不能休。
琢句 蘇泂
琢句真無益，論詩新有名。客懷無遠近，人事只翻騰。積水明寒樹，饑鴻咽夜聲。半年安坐得，又作雨中行。
懷親堂 蘇泂
升堂知孝子，即事每思親。根本由先世，栽培得後人。一林香自好，四序感如新。勿作商顔戀，家傳漢幄臣。
凉意 蘇泂
涼意滿中庭，乾坤洗濯清。鵲河通海浪，螢火亂天星。便覺黄花近，休看白髮生。客床眠不穩，起坐聽秋聲。
仰屋 蘇泂
仰屋無窮事，甘心未遇時。雨花明燕羽，風葉墮蛛絲。農務從人說，光陰類箭移。早知霜白鬢，那免一生癡。
得屋後舟中作 蘇泂
有屋吾堪老，無田子緩求。長江惟可飲，萬事不須謀。政爾天從欲，端因鬼瞰憂。平生晏平仲，能費幾狐裘。
幽興 蘇泂
花氣濕書籤，琴風入畫簾。綠陰連地黑，朱果落枝甜。客去從鸚語，人歸問鵲占。村居近城郭，幽興得相兼。
即事  其一 蘇泂
窗外梧桐樹，霜風特地吹。莫輕初下葉，長別所生枝。便有青葱見，應無歲月追。先人移得汝，吾鬢復如絲。
即事  其二 蘇泂
平生蘇季子，歲晚意何如。收拾江湖夢，歸來田舍廬。耰鋤知力腐，書卷著饑驅。稍識瞿曇老，長思結習除。
即事  其三 蘇泂
羣雞紛啄粟，收斂逼深秋。巷內黄葉落，門前清水流。年饑人菜色，家弊僕蓬頭。兼善平生志，凄凉出謬悠。
有感 蘇泂
衆木曉森森，孤松自百尋。絕知根氣大，能受雪霜深。草草供時役，悠悠匪力任。春風遍紅紫，啼鴂便驚心。
有歎  其一 蘇泂
古屋殘僧住，孤墳亂蟻穿。山稜人踏減，灘石浪搓圓。毀譽無終日，功名有百年。予方辜壯歲，渠得戀華顛。
有歎  其二 蘇泂
氣使與形驅，從知萬化渠。參禪休佞佛，爲士盍忘書。枉鑄千金錯，終還一味愚。柴門老翁媼，圍坐却安居。
有歎  其三 蘇泂
杵臼梁鴻事，人間欠此人。癡兒號飯少，愁婦厭家貧。雨障雪來晚，梅催柳迓春。平生兼善意，孤獨歎沉淪。
陶令 蘇泂
陶令歸來後，何人記若翁。難將五斗粟，換此一窗風。喜色均童稚，高情更菊松。悠然信天命，今昨定無同。
偶題 蘇泂
少壯憂藜藿，堆盤齒豁疎。平生空布褐，垂老賸金珠。世有伯勞燕，人誰熊掌魚。癡年將半百，撫事已嗟吁。
偶作 蘇泂
盤薄意無窮，藏修一畝宮。竹鳴知過雨，花動覺微風。閒作詩如畫，長思色是空。人言類摩詰，雖病有神通。
夜讀老杜星月詩二十首 蘇泂
肺胃清如洗，翛然二十詩。月星連北斗，冰雪繞南枝。煮壑充茶椀，烹龍送酒巵。杜陵天上語，舉世幾人知。
重憶舊句 蘇泂
太飽傷清氣，微寒最好詩。白鷗沒浩蕩，天馬謝羈維。矯矯真無敵，飄飄信所之。百年龍變化，萬事燕差池。
予頃時有一聯云太飽傷清氣微寒最好詩葛天民極愛之偶再續成 蘇泂
太飽傷清氣，微寒最好詩。輕鷗憐野性，垂柳讓風姿。智巧從天賦，疎狂聽我爲。極知貧者病，未許藥能醫。
無題 蘇泂
愛酒陶彭澤，能詩陳後山。浮沉將底用，長大若爲顔。鏡面舟一葉，梅邊屋數間。饒君雙鬢白，還我半生閒。
得句  其一 蘇泂
存養龜傳息，扶行鶴類形。題詩窗紙白，住舍竹林青。食淡神偏爽，眠稀夢亦靈。從來知守分，真箇勝看經。
得句  其二 蘇泂
馬步山逾險，舟行水未通。馭風爲道號，嚙雪是家風。自許清如玉，從教臭似銅。人生幾兩屐，老去一飄蓬。
再次送芻父韻寄之二首  其一 蘇泂
君到知何日，書來未可疎。旅情難是久，別意重於初。時暑方遵涉，齋居少自如。梁空明月夢，只有不關渠。
再次送芻父韻寄之二首  其二 蘇泂
當時馬首東，追送苦匆匆。對我藕花雨，思君榕葉風。畏途迷白黑，醉眼眩青紅。曷日歸相問，江湖一釣翁。
走筆次韻黄觀復學士二首  其一 蘇泂
未見心先識，相逢意輒同。半生纔得此，叔世若爲容。力學君方壯，緣愁我已翁。泥塗斷還往，信矣命之窮。
走筆次韻黄觀復學士二首  其二 蘇泂
自嘆馮唐老，那堪李廣奇。歲寒斯可矣，吾道竟何爲。麗日明桃葉，清風近竹枝。天機乃人事，到底孰成虧。
見放翁退 蘇泂
住所真容膝，談間便解頤。胡能萬事足，直作一生癡。密雨驚荷葉，微風吹竹枝。回舟吾自慊，應賦此翁詩。
次知縣兄韻 蘇泂
市少全依郭，人稀却似村。湖山春氣早，烟雨畫圖昏。倚樹花微落，吟詩酒屢溫。親朋各南北，步屐款誰門。
次韻葛天民 蘇泂
搗柏爲香炷，煎茶當酒杯。鬢因兒女雪，心向利名灰。茅屋湖邊住，柴扉柳下開。殘年未歸去，排日爲公來。
簡寄 蘇泂
綠樹千家雜，青山四郭新。須知太守印，合付謫仙人。波浪窺東海，樓居近北辰。不過行儉德，彼瘠本王臣。
簡朱子大學士二首  其一 蘇泂
亭上經秋宴，同鄉見亦難。鬢從前度白，楓是此回丹。句法流傳否，交情寤寐間。重來興不盡，誰棹小舟還。
簡朱子大學士二首  其二 蘇泂
人間三十六，曾未識朱園。一昨袁絲飲，通宵謝屐痕。厨燈猶琢句，山雨未移樽。子大真吾敬，心期重款門。
憶朱子大學士一首 蘇泂
翠麓晚蕭騷，無風樹亦號。官榮歸若輩，詩態憶吾曹。信有憂能死，應無酒可陶。平生相照地，不隔半秋毫。
歸自陶山舟中示暹姪 蘇泂
鐘聲四山晚，一舸鏡中歸。遠舍火明樹，寒天露濕衣。塔高城不禁，林暗鳥疇依。有句傳猶子，吾疎合世違。
憶黄觀復 蘇泂
地遠過從少，天多眼界寬。曉書繙卷白，秋桂繞亭丹。小雨妨相覓，幽花孰與看。平生杜陵老，到此賦詩難。
陳杰荆州之役伯文實約予聞其沒官愴甚不寐遂成詩 蘇泂
細雨歸帆暮，西風遠笛哀。江空人永已，興盡首重回。嗣祖焉非福，王生本不來。從今長謝客，穩卧北山隈。
紫芝申之有月夜賡唱俾予續之 蘇泂
樓高發興微，山水自清輝。有月略窺枕，無風時動扉。他生嫌火食，投老羨空飛。安得余盧趙，相從去不歸。
陪制帥寶學侍郎飲別金陵諸勝地 蘇泂
制閫三年名，亭臺一日違。江山雲外款，鼓吹月中歸。夜氣輕杯力，霜稜迫妓圍。明當趁朝謁，回首此依依。
重送呂知錄表叔 蘇泂
別味中年畏，離筵近日頻。青山千騎遠，綠樹一蟬新。典獄須吾表，窮涯亦我民。時因過周守，相與話推仁。
遠懷  其一 蘇泂
縹緲龍泉伯，人間第一流。胡然天下寶，只頓海東頭。斯道誰興廢，浮雲任去留。絕知他日少，預作百年憂。
遠懷  其二 蘇泂
去國三千里，書來一再行。過從應夙數，契闊更殊鄉。沙草留徐步，溪鷗傍晚凉。人間無限事，獨自有難忘。
次韻芻父秋懷  其一 蘇泂
髮短日益白，眼昏時見花。無人知若士，有句可雄誇。籬菊風前蕊，山梅雨後葩。平生蘇季子，猶足送年華。
次韻芻父秋懷  其二 蘇泂
幸免名爲累，應無口啟羞。竺書時掛眼，衲被久蒙頭。未仕胡三已，論才宜四休。商宗如見夢，依舊濟川舟。
次韻芻父秋懷  其三 蘇泂
太史龜堂上，重來不忍看。更無時往復，徒有竹平安。世事翻仍覆，人情燠易寒。何時一樽酒，同訪小方干。
次韻芻父秋懷  其四 蘇泂
逢人惟婞直，過事懶依阿。菊引陶彭澤，鳶驚馬伏波。衰年如意少，行路得詩多。彼其皆車服，嗟嗟如命何。
次韻芻父秋懷  其五 蘇泂
士有修身者，娟如女在房。刈蘭供作佩，採菊當爲糧。春樹翻疑雨，秋花却耐霜。從來輿涉意，晚棹轉微茫。
次韻芻父秋懷  其六 蘇泂
四十纔如此，將來事可吁。長齋甘短褐，舊債壓新租。已覺身何有，行當夢亦無。茅簷負朝日，黄卷足相娛。
陋室詩 蘇泂
陋室行蝸子，良朋斷馬蹤。一官當面過，萬事轉頭空。故有詩驅瘧，那無檄愈風。豐年仍儉食，歲晚得途窮。
即席呈趙大資 蘇泂
裴公非綠野，白傅喜青山。富貴何如老，功名不似閒。半生知己地，每見立談間。歲歲須來省，從教載雪還。
寄衛太常二首  其一 蘇泂
道義分明重，功名取次休。重來踏龍尾，猶記立螭頭。行輩雲霄上，家山歲月周。孰知爲郡樂，未慊過都留。
寄衛太常二首  其二 蘇泂
祖世多生契，門牆半面人。若爲資巨嶽，不敢望洪鈞。千載今如此，諸公迹易陳。江河須到海，松柏不勝春。
寄盧子高二首  其一 蘇泂
我別君逾壯，君來我欲翁。艱虞疇昔異，風雨數宵同。鶴病祇應瘦，鷹饑怕苦籠。平生黄叔度，見可俗塵空。
寄盧子高二首  其二 蘇泂
君行甫郭門，我病已昏昏。嘔泄輒經日，芳薌空屢飱。每思今古易，終畏別離煩。向匪勤車馬，何因共一尊。
問訊知府高校書 蘇泂
爲問高夫子，朱黄想校書。有詩連日有，無訊十分無。月淡梅行色，窗寒竹寄居。惟應牙痛愈，列屋任閒渠。
次韻高秘書謁陸待制二首  其一 蘇泂
人物推前輩，聲名重泰山。斯文無毀譽，吾道有間關。袖短方妍舞，弓强愧力彎。風舟雖屢引，中路忍追還。
次韻高秘書謁陸待制二首  其二 蘇泂
海上三神宅，人間陸放翁。談諧詩雅詠，任己易屯蒙。松竹當姬侍，鷗禽是僕童。後來那可計，應有不如公。
東墅次高秘書韻 蘇泂
累土就川池，蜋蟬半黠癡。神僊愚谷賦，圖畫史君詩。石磴春風酒，松窗夜雨棋。仲謀真有子，㹠犬定吾兒。
與趙監簿 蘇泂
昔我離家日，今皇即位年。同時辭北極，共載入西川。雪裏賡詩句，江邊醉酒船。重來一訪舊，風景故依然。
足姜句 蘇泂
那知身百歲，未辦屋三間。見客慵開口，逢僧託買山。喜無他志願，幸不碍清閒。社燕秋鴻裏，人生各有還。
次知縣兄曹娥渡句 蘇泂
自絕雙魚養，愁登老檜亭。斷雲知意緒，流水付年齡。撫穉頭空白，逢人眼未青。貪生不既晚，無地學威靈。
五次韻送蹈中造朝 蘇泂
鏡曲春帆遠，延和曉仗穿。已更新歷日，休問小行年。用我書三篋，從渠食萬錢。功名今古意，留眼看蒼天。
問訊耕堂 蘇泂
五更三尺雪，應是沒耕廬。洞徹八窗景，泓澄一腹書。卧看龍夭矯，閒翫玉模糊。差勝陳家否，妻兒共擁爐。
寄趙紫芝 蘇泂
同年今半百，同病半年賒。瘦骨如枯木，殘身類晚花。人言關念慮，書字覺欹斜。且願逢靈藥，清吟老鬢華。
寄周晉仙 蘇泂
四海周風子，推敲孰似渠。官應憎骨相，老不上髭鬚。醉帽欹花落，吟身信杖扶。相思不相見，梅樹雨鳩呼。
見子大後寄 蘇泂
相過自一奇，歸去復相思。柳上已春意，屏間如杜詩。山川佳甚處，人物眇然時。愛重非金玉，微君不我知。
寄常山晉叟兄 蘇泂
行人有公論，知縣得奇才。祖世今衰矣，吾兄亦壯哉。可能千里到，不破一朝來。當日王猷興，真成訪戴回。
代書寄應之舅 蘇泂
故人天一方，鴻雁已南翔。世亂各生死，年饑無稻粱。丁寧機上錦，愛惜橐中裝。莫作孤飛想，冥冥忌弋傷。
寄潁季 蘇泂
人來得一書，分袂兩旬餘。未擉劉差鱉，誰羹宋嫂魚。時情分向背，同氣底親疎。想見迎長節，杯行會憶渠。
代書寄趙處州公甫 蘇泂
苕霅無來使，如今又幾時。案餘分惠筆，室有寄來詩。豁達偏憐我，風流更許誰。懷哉括蒼小，安用借留爲。
因會薛船官寄子高 蘇泂
昔忝盧郎舊，因尋薛子舒。淺交初未愜，重見極相於。嗜好三人共，參商十載餘。長安燈月酒，吾與汝憐渠。
先寄觀復 蘇泂
老去真無幾，爲官又不成。慇懃驅病體，端的爲交情。人以風姿勝，梅將雪意爭。知君定懷我，株坐或遐征。
送錢子望 蘇泂
才名富有餘，揮袂別鄉閭。小作經年計，輕賫一束書。州城蕉葉暗，驛路菊花疎。尚想南來使，時因問起居。
送陳永康昌年 蘇泂
公不登臺省，猶宜立內朝。如何百里縣，更以一身遥。俗悍須寬理，年豐在政調。清秋送卓茂，目斷馬蕭蕭。
送趙蹈中府簽對策大廷 蘇泂
奧學通玄象，須時對廣廷。端爲賈生策，動合聖人經。事往誰謀始，時今未敉寧。因留非所志，君相眼終青。
壽暹姪 蘇泂
行年過二十，不可恃青春。再此爲中宿，三之即老人。詩書先足己，壽祿後榮親。當日癡頑叔，從師霅水濱。
贈暹姪 蘇泂
祖世青氈遠，關門鬢欲絲。猶欣諸子姪，愛覓老夫詩。貧賤端由此，文章安用爲。勉哉勤所業，須有中興時。
思故人 蘇泂
故人不可見，書札報平安。黄菊誰能折，青山獨自看。雨生南浦足，秋入五湖寬。歲晚無多事，相看把釣竿。
感舊  其一 蘇泂
連年走巴蜀，性命實如絲。去有身將影，歸無父惜兒。車馳遭虎豹，水宿伴蛟螭。少待波瀾闊，須吟憶昔詩。
感舊  其二 蘇泂
荆州若箇伴，錦水暮雲深。萬里元無事，一生長苦心。秋林猿弔影，春殿鳥遺音。尚喜身强健，幽期或重尋。
復簡蹈中 蘇泂
庭樹風吹盡，池荷雨滴穿。病身能幾日，短褐過殘年。摘藁有千首，看囊無一錢。雞號喚清曉，惜許夢鈞天。
簡德允 蘇泂
言歸四十日，兩度得尋君。貧病有諸子，情懷無半分。梅花年後雪，雁翅屋東雲。早晚扁舟興，能來與細論。
簡紫芝 蘇泂
一隻林家鶴，饒君骨更清。愛山幾廢日，琢句恐傷名。稍得湖邊住，常來寺裏行。相逢怪相喜，同病又同庚。
哭邢芻父六首  其一 蘇泂
頤養花能秀，謙卑玉似溫。當家衣鉢受，外氏典型存。逸驥方開路，歸雲遽斂昏。胸中何事了，地下與誰論。
哭邢芻父六首  其二 蘇泂
未晬俄孤子，垂髫便俊聲。深知表獨立，敢謂竟無成。嗜好惟經史，情親到友生。回看真夢幻，未必泯神明。
哭邢芻父六首  其三 蘇泂
江漢淵流遠，芝蘭雅韻深。規行真畏友，莊語賸閑心。未悉昭昭理，長懷秩秩音。且隨賢父窆，應伴放翁吟。
哭邢芻父六首  其四 蘇泂
在昔呻吟作，於今族姓無。致身胡不可，得壽有相須。鬼魅資强黠，乾坤惡好儒。黄陳諸老淚，何獨爲惇夫。
哭邢芻父六首  其五 蘇泂
慟哭叫蒼天，其如手足然。幾年能爾熟，一日棄予先。委翰愁胠篋，賡詩歎絕絃。求兒方畫褓，有母况華顛。
哭邢芻父六首  其六 蘇泂
太學三旬食，邢家萬事空。初頭纔過我，半後已無公。惚恍扶床語，倉皇就木終。從今顔巷冷，寧復孔尊同。
再省剡姊 蘇泂
短景催長至，冬溫爲小春。昔遊今更省，母逝姊爲親。風木悲吟楚，晴沙巧籀秦。扁舟君莫羨，未必自由身。
足疾數日簡潁弟 蘇泂
病脚冬逾甚，羈懷老自驚。生前終有役，隠去更須名。褐短愁紉婦，文疎愧屬兄。何時了婚嫁，一意學躬耕。
簡趙紫芝 蘇泂
別久似相忘，因行遇道傍。問知元姓字，傳讀是文章。鶴骨秋逾瘦，松身老更長。十年猶九品，如我合耕桑。
壽潁季 蘇泂
有屋須生子，爲家要及時。雲山千態度，弓冶幾書詩。壽日能佳事，秋風况捷期。長年一杯酒，吾與菊花知。
除夕呈主人 蘇泂
使節梅花外，椒盤淚眼邊。山川非故國，笳皷咽新年。機事鷗偏覺，家書雁不傳。細箋今夕恨，萬一主人憐。
送觀復機宜榮侍南遊二首  其一 蘇泂
友誼平生少，心期遠近同。略無時俗氣，信有古人風。幾諫知吾子，忠言在若翁。南州須趣召，先寄狀元紅。
送觀復機宜榮侍南遊二首  其二 蘇泂
命拙仍多故，君來每慰情。艱虞還儉歲，文字久寒盟。又作家山別，寬爲數月程。閑門閉蕭瑟，病眼向誰明。
十二月二十八夜至此悵然繼和 蘇泂
病馬猶依櫪，饑鴻更著行。深宵風雨後，萬里道途長。骨立難看鏡，愁來怕舉觴。少年輕聚散，曾笑客思鄉。
重哭周四 蘇泂
甫讀宗周挽，那知遽絕絃。所嗟無我輩，不獨在詩篇。行到水窮處，魂傷山寂然。灰寒空酹酒，慟哭向蒼天。
二十三弟喪偶慰之 蘇泂
汝婦真良偶，吾家無間言。生來諸澹泊，奪去幾煩冤。室想羸鰥慕，牀餘稚乳存。羈遊違一奠，何日送丘原。
挽故開府節使觀文趙公二首  其一 蘇泂
杵臼孤無食，詩書卒致身。佩琴重化蜀，衣錦却歸鄞。不廢先君養，難忘舊日貧。公卿如匹士，伯父更何人。
挽故開府節使觀文趙公二首  其二 蘇泂
綠鬢今如雪，陪行萬里長。稍從師北面，重作婿東床。道義非常重，精神有不忘。一爲天下慟，端復細思量。
湖中 蘇泂
湘湖夢不到，今日到湘湖。草木儘春色，山川如畫圖。雨慳蓴摘後，花發燕飛初。張翰平生意，扁舟未可無。
百家泊 蘇泂
舟子更相語，泥深不可行。擁裘聽水響，無寐到天明。篷背瀟湘雨，溪南欵乃聲。在家那汝覺，數舍許離情。
淹泊 蘇泂
淹泊何如此，歸來亦偶然。江寒惟罩雨，船晚各炊煙。宿雁起無借，饑烏鳴乞憐。遥傳潮入浦，孤埭已爭牽。
過天章 蘇泂
菜把充詩腹，籃輿兀病身。山煙孤起晚，官柳探生春。歲月渠催我，妻孥爾累人。誰言行路好，得似在家貧。
三峽 蘇泂
三峽波濤壯，秋深鼓棹前。飛空多隕石，失木有驚猿。灑徧時時雨，晴開處處天。篙工罷鑼鼓，此地出神仙。
夢峽 蘇泂
未定還家樂，仍思去國情。猿枝樓閣影，龍府佩環聲。水漩欹斜碧，山摇突兀晴。分明昨夜夢，百丈峽中行。
峽險 蘇泂
剖鑿誰其始，山川出秘奇。祗應天地設，未必鬼神爲。崩石驚船過，盤渦逼棹移。蓬萊如在眼，淚冷掛猿枝。
次韻望海亭 蘇泂
城裏偏高處，分明見海潮。鸛巢多碧樹，人語半丹霄。州宅樓臺近，居民市井遥。芳時一來此，因得離紛囂。
鏡曲 蘇泂
鏡曲非塵世，春風屬酒杯。欲紓憂百結，須索醉千回。蓮實兒拳似，紫荆父手栽。無人競來往，坐穩興悠哉。
題蠟屐金貂二亭呂巽伯表弟命賦 蘇泂
蠟屐登山去，金貂換酒來。一生須幾兩，萬事付三杯。飲爾非狂耳，歸歟有旨哉。何時兩亭暮，吾與汝徘徊。
三界  其一 蘇泂
地屬元三令，風回更幅蒲。櫓聲欹枕裏，燈影到家初。稍覺身何有，行當夢亦無。平生不耕食，五斗欲誰辜。
三界  其二 蘇泂
風日催曛暮，江溪半濁清。春寒歸雁急，沙遠落鷗驚。有志詩書誤，無家去就輕。短篷扄不寐，高枕念平生。
地壁道中 蘇泂
落日宜平野，回車憩薄陰。羸牛歸徑險，寒雀聚枝深。足未傷和玉，文曾賣蜀金。百年渠未已，出處遂何心。
三游洞 蘇泂
懸崖三百丈，五里到松門。路盡始佳處，苔深無屐痕。細泉牛乳滴，亭午艾香溫。舟楫經行疾，無勞具酒尊。
西陵道中 蘇泂
凍纜牽鷗浦，炊煙飯驛亭。吳雲懷踐白，越樹怨閭青。年數那無老，巢居會有寧。長歌和漁者，愁絕未堪聽。
吳淞 蘇泂
把蟹風前醉，吟詩水面歌。餘年聽造物，所嗜獨烟波。蘭棹憑雙穉，菱花笑一皤。稽山今又昔，賀老苦無多。
途次口占三首  其一 蘇泂
草檄頭風愈，吟詩瘧鬼藏。三年如昨日，多難更殊鄉。澗底秋花小，枝頭病葉黄。饑餐并困卧，平地有仙方。
途次口占三首  其二 蘇泂
鼓棹泛瀰茫，驅車道莽蒼。功名中底用，奔走爲誰忙。白浪高揚子，青山入建康。從來懷古意，秋至轉悲凉。
途次口占三首  其三 蘇泂
棗子萬星攢，良苗綠一端。撲籃多秀色，吹帽受風寒。擾擾水和尚，泠泠山藥官。近詩差進步，安得老梅看。
八月十二日再入都 蘇泂
野色連山碧，時光似水流。鄒陽仍是客，李廣不封侯。業已詩中老，何須病始休。草根螢一點，寂照萬端憂。
晚渡 蘇泂
小雨濕詩人，人疑過渡頻。望山高著眼，就樹巧遮身。有句尋鷗說，無家認鶴親。明朝上京去，釃酒酹溪神。
曹娥江 蘇泂
月下傾殘酒，風前讀斷碑。采江那有意，陟岵不無悲。樹影經船疾，灘聲到枕遲。重來更何日，放棹欲何之。
浙江 蘇泂
演迤來何代，崩騰直至今。飛潜知險地，征逐欠閒心。西障殘山渺，東流大海深。會携秋月色，徐聽夜龍吟。
若耶溪 蘇泂
歲月去悠悠，沙邊一線流。榮無嚴子釣，直有楚臣鈎。雨氣知魚樂，煙光驗鳥愁。餘年未可料，幾度此維舟。
長江二首  其一 蘇泂
長江無六月，大地絕纖埃。暑向風前退，秋從雨後來。問桐知葉落，修桂待花開。疇昔扁舟興，分明欲喚回。
長江二首  其二 蘇泂
處暑無三日，新凉直萬金。白頭更世事，青草印禪心。放鶴婆娑舞，聽蛩斷續吟。極知仁者壽，未必海之深。
遊子 蘇泂
遊子那無故，青春亦有歸。小舟衝岸疾，白鳥破烟飛。物理迷終極，人生喜願違。東南雙病眼，隨日下漁磯。
曉行 蘇泂
稚子侵煙語，征夫破曉行。百爲真有數，萬物本同生。擾擾歲月晚，悠悠江海情。荒雞叫茅屋，一笑又天明。
過高資丞相墓 蘇泂
先祖當元祐，誠心相哲宗。閙藍初不入，遺表尚深忠。簪笏兒孫少，松楸盜賊空。經從每瞻拜，何日免飄蓬。
拜大父墓 蘇泂
六載今如此，青松到屋梁。何言聲籍籍，直作去堂堂。事已難追悔，天高只痛傷。當時巴蜀使，書疏不能忘。
望三山放翁居 蘇泂
晚進違前輩，湮才重此州。絕知他日少，預作百年憂。樵牧非身致，聰明不我謀。莫令司馬藁，祗候茂陵求。
泊通明 蘇泂
午夜通明泊，朝來自啟篷。驟看潮带雨，還作雪隨風。酒薄愁無料，詩難老未工。疎寮有奇士，恨不此行同。
又約趙大再遊小陽明其山全似峽中點煙一亭可爲吳越之冠 蘇泂
客路心常慰，歸棲氣苦低。經行天柱北，夢想雪峰西。翠壁千巖長，蒼煙半點迷。何當同拄杖，重此聽猿啼。
出婺城 蘇泂
萬頃平田雪，前村昨夜梅。夢還荆國舊，吟欠兔園才。只作尋詩去，何曾爲酒來。茲行得奇事，夾道有瓊瑰。
歸棹 蘇泂
形役何時已，凄凉莫更論。雁啼雲背月，人語水邊村。十月冬猶暖，三杯酒易昏。悠悠信歸棹，今夜宿誰門。
雪霽歸湖山過千秋觀少留 蘇泂
縱轡不嫌遠，逢山猶一登。夕陽波渺渺，殘雪塔層層。折竹橫遮道，饑烏下啄冰。欲歸還小駐，倚杖對崚嶒。
在昔 蘇泂
在昔西游日，飄然入劍關。酒醒天外驛，詩爽峽中山。天地羈棲久，鄉園縞素還。不堪明鏡裏，重覓舊朱顔。
正月二十七日陪唐子耆登卧龍時稼軒已去令人懷之 蘇泂
晴雨煙雲態，高深會見聞。亂山依越定，一水向吳分。元白諸侯表，楊王俊士羣。春風到紅綠，花草總能文。
書張氏壁 蘇泂
潮水遲朝渡，湖村竟日留。肯從沽酒飲，故作挾書游。得句因題壁，逢人問買州。雙鳬應不遠，知道客來不。
題元真觀屋壁二首  其一 蘇泂
琳宮無俗務，書卷得相親。樹影自知午，棋聲不見人。實爲蕭爽地，蹔得自由身。客至誰能接，應知懶是真。
題元真觀屋壁二首  其二 蘇泂
冬青幹已老，柏樹亦蕭蕭。紫殿歲年遠，黄冠早晚朝。井甘鄰共汲，食寡腹常枵。永夜看河漢，仙人似見招。
玉麟堂上偶成 蘇泂
雨燕飛仍集，池荷密復疎。無心應人事，隨意數遊鱼。碑字千年冷，薰風五月初。玉麟堂上客，曷日賦歸歟。
安隠寺詩 蘇泂
樟樹何年種，娑娑滿寺門。金身虛像設，畫壁儘塵昏。龍虎青山遠，冰霜碧甃存。坊官敬人客，頃刻具肴尊。
題周氏庵 蘇泂
緩步勝騎馬，迷塗問跨牛。蓴絲方擾擾，湖水亦悠悠。解后因成款，淹留却當游。旁觀君共我，真是兩沙鷗。
別湖橋 蘇泂
步轉湖橋晚，家園隔斷陂。回看猶萬里，別去不多時。犢子迎風立，童兒以杖隨。筍輿方坐睡，到此忽成詩。
三白 蘇泂
大雪平地尺，臘中相見三。無人堪共賞，與壁自高談。茗事工爲祟，詩盟跡不咸。夢成蝴蝶去，飛過百花巖。
上清雪 蘇泂
撥雪尋行路，推書問枕屏。恍登瑶玉府，憶在錦官城。眠少燈相伴，愁多酒易醒。寒鷄喚清曉，匹馬又遐征。
餘姚江上夜看殘雪 蘇泂
星斗夜迢迢，江空一棹摇。亂山詩態活，殘雪醉魂消。已作無懷氏，長思有道朝。周公夢不見，篷底聽鴟鴞。
奉和高秘書雪中雜興 蘇泂
平湖添細碧，繞郭看新晴。幸作當年瑞，那無一日情。睡魂依酒濁，詩味益茶清。寒事今如許，重捫反舌聲。
次韻馬季思禁體雪二首  其一 蘇泂
滌盡妖氛氣，粧成富貴冬。梅花香處覺，人意火邊濃。未暖那飛絮，非寒底見松。絕憐階下竹，腰折爲誰恭。
次韻馬季思禁體雪二首  其二 蘇泂
庭樹曉毿毿，行空馬脫驂。瑞臻平地尺，白見一年三。照眼花猶散，齊腰話可參。岑樓尋勝賞，溪泛此何慚。
咏月  其一 蘇泂
入夜金盆上，終宵玉鏡懸。氣凉征戍骨，腸斷別離緣。皎潔寧傷性，虛明欲竟天。平生看不足，茲夕更悠然。
咏月  其二 蘇泂
既雨中秋望，纖毫桂影分。魄高疑壓霧，香動欲衝雲。稍窘癡蟾窟，全驚睡鵲羣。孤清若箇畔，玉笛片時聞。
秋風  其一 蘇泂
秋風清入骨，秋樹薄於雲。老去悲時序，新來斷句文。燕鴻相背發，涇渭一生分。信有難言事，天高不爲聞。
秋風  其二 蘇泂
秋風荷葉老，秋月桂枝生。萬物四時意，八荒雙眼明。憂虞滋疾病，治亂閲陰晴。秔稻今年少，無勞社酒傾。
霜露吟 蘇泂
短褐新冬逼，中流一棹孤。旅程沙泊鴈，行色樹穿馿。霜露悲愁骨，功名畏老夫。平生知范蠡，嘗膽會吞吳。
中秋扶病對月 蘇泂
久病頭如石，中秋月似盆。起瞻惟一色，歸卧只空村。信有鄜州見，曾同秘省論。微吟到河漢，桂樹忽飛翻。
感秋 蘇泂
索索來何處，梧桐昨夜黄。蛩聲機杼月，鴈影塞垣霜。俗尚儒餐貴，家貧父業荒。三秋病消瘦，吾興入柴桑。
秋感 蘇泂
朱槿不堪留，牽牛上竹幽。蛩聲清奪漏，鷹翮勁思秋。掩卷悲先哲，看山憶舊遊。閨情兼旅夢，百慮五更頭。
獨鳥 蘇泂
獨鳥愁歸翮，霜寒謝世紛。夢遥鄉思局，砧急酒醒聞。一笑胡爲爾，中年更不羣。頗疑當日論，飽飯薄能文。
乳爵 蘇泂
乳爵機心淺，逢人自不飛。闊疏羅網事，愛惜羽毛稀。一物知天理，他年任布衣。相忘容苟免，吾與汝無違。
老蚌 蘇泂
老蚌吸秋月，饑鷹號朔風。人生根蒂少，物理短長同。難學纍纍印，休書咄咄空。餘年見兒態，若箇白頭翁。
題司馬提舉畫鷹 蘇泂
舊讀少陵句，今觀司馬鷹。風雲千變化，天地一飛騰。側目看枝鳥，回身掣臂繩。何由飲西顥，真逐羽毛升。
學漁 蘇泂
舟楫蘋花渺，江湖喜氣多。一天飛白雨，半夜濕青蓑。帆轉星初落，潮歸鏡欲磨。平生動中靜，安枕信風波。
北苑 蘇泂
北苑心無壯，南窗眼費明。病因杯酒見，花值客愁生。落落知誰合，紛紛詎不情。未成幽處宅，且逐衆人行。
老鬢詩 蘇泂
老鬢驚霜覺，春容带雪來。散愁詩數首，覓醉酒三杯。行店人歸少，荒林鳥去回。高情無與共，自摘澗邊梅。
霜毛 蘇泂
深深四簷雨，眇眇一枝燈。酒盡獨愁婦，家貧全似僧。中年多感慨，同好少交朋。自省空諸有，霜毛未可憎。
即事 蘇泂
新笋看成竹，春風去不知。麥天蠶上早，槐日燕飛遲。褐短偏憐婦，家貧更惜兒。十年霜鬢白，未必總因詩。
問水詩 蘇泂
頃別知何處，重來喜奈何。望洋誇海谷，倒篋注天河。變化龜文坼，淪漪鴨頂波。白鷗沒浩蕩，清興滿吟哦。
送三兄出宰常山 蘇泂
官次淹時久，才華應世須。及瓜逢六月，行李過三衢。迓吏江邊少，齎裝驛外都。潮經漁浦夜，檣泊富陽晡。柳障飛雲合，花溪落照孤。別情初島溆，行色半菰蒲。後日思家否，兼旬到縣無。衙新夸綵棟，俗厚省鳴枹。陸走通閩蜀，川浮赴越吳。往來紛鴈鶩，富貴幾金珠。故老知名父，諸公拜畫圖。琴聲追舊宓，謠詠溢今蘇。馴聽桑間雉，歡瞻屋上烏。源流從孔氏，操履是顔徒。卓魯方如許，龔黄盍念夫。吾儕甘齟齬，仕路不崎嶇。霜葉看青綬，秋蓬類白鬚。但令民若子，何恤吏如奴。宰相曾傳業，郎官此問途。入朝端繼軌，負郭款營租。女大宜招婿，兒單切教渠。箕裘綿代遠，門戶更誰扶。乃伯偏憐我，尊兄况友于。中年嗟契闊，少小事差殊。木拱人難作，庭懷鯉共趨。鵬程方衮衮，愚意獨區區。日者門關隔，茲行郡國迂。吟風誰屬和，飲月欠相呼。一室甘岑寂，回舟思鬰紆。儻歸存懶拙，應與釣耕俱。
梅口遣興 蘇泂
屏迹甘衡陋，馳書捷置郵。繫匏成潦倒，行李當嬉遊。偶往無前約，明知不自由。米鹽嗔婦問，書劍惜兒留。頗涉湖堤遠，旋驚野店稠。小梅溪側寺，疎柳驛邊樓。放燒催青入，瞻山揭翠流。鷄籠從勢卓，獅卧得形脩。花面施家說，碑顔蠡廟修。池冰魚附藻，縣早肉垂鈎。短景中俄昃，孤煙散復收。數鳬將子出，一鴈落聲幽。古怪藤妨瓦，灣碕石礙輈。度危還借步，揭淺更呼舟。栗大封懸屋，萁香炒貯甌。氣豪紛敺擊，博負幾喧啾。月與星偕隠，雲將雪共謀。拾岩乾窸窣，汲澗冷颼飀。少飯粞爲食，無衣紙作裘。楮艱錢愈瘦，吏墨政仍偷。橋幻僧伽佛，桁傳嶺海囚。舞儺羣畫鬼，唱牧和村謳。飣坐初嘗蠘，比鄰遞解牛。門符矜鷙詭，館泊佐倡優。麥種稀稀糝，機羅軋軋抽。謝媒茶褐襖，迎婦柿紅箇。酒味輕疑水，泥途滑過油。騎都應赴祿，輿哭定包憂。稍稍更墟市，迢迢隔坂丘。土風隨變易，人語欠溫柔。倚伏時皆有，文章理亦猶。本原天意覺，去就物情求。叔世誰青眼，當年早白頭。生涯潘令拙，旅次庾郎愁。詩好霜侵鬢，談高雪在喉。極思閑似垛，只合懶於鳩。命豈奔波注，官知老病休。漫云予有罪，寡信彼堪羞。久矣鷗盟杜，居然蝶夢周。詰朝纔婺女，曷日到衢州。
上樓大參  其一 蘇泂
貞元朝士久成空，故國靈光但有公。四海已遲三日雨，八荒同在一春風。耆年盛德天應相，大冊高文老更工。且爲商家了梅事，未須海道覓舟東。
上樓大參  其二 蘇泂
四朝相業舊儀刑，今代衣冠類曉星。青眼更誰憐後裔，白頭空復抱遺經。沖霄有路開籠鶴，槁案無時泣卷螢。吏部觀文均所愛，因聲廊廟一丁寧。
喜雨和轉庵韻 蘇泂
香霧騰雲滃鬰蒸，九重精禱格真清。連朝潤澤非凡雨，通國驩呼荷聖情。好句便疑從地湧，勞歌不復和車聲。鵓鳩屋角休無頼，未許尋常喚婦鳴。
雨後乞御正殿得請次韻 蘇泂
已成霖雨慰黎蒸，聖主齋居尚穆清。奏許正朝仍玉食，盡回喜色見民情。衣篝不惜添梅潤，籤帙從堆亂葉聲。要雨雨來天便許，不須更卜白鼉鳴。
酬王木叔判院喜雨韻 蘇泂
雨在琴書溽更蒸，雨餘衣袂潤猶清。良苗日起有佳色，聖澤天同無靳情。得句餉耘聊志喜，欲歌擊缶不容聲。居然引玉何從至，敢向黄鐘作釜鳴。
四月二十四日喜雨次振之韻 蘇泂
朝來驟雨鬰煩蒸，晚見疎星掛漢青。大點忽隨風信入，好聲先覺夢魂聽。春過種失農猶及，喜極詩成語未停。每恨買山無醖藉，不知肝膽露青萍。
劉振之訪別舉似喜雨詩次韻 蘇泂
尺澤霏微起寸陰，稍蘇焦槁見青青。便疑菽粟中天降，絕喜階除半夜聽。訪我尚期新舊雨，話歸還憶短長亭。交游若問今何似，世味諳來似楚萍。
喜雨忽風作酬仲歸 蘇泂
觸石興雲走列峰，天官日日課分龍。有懷競喜神靈雨，無術添驅變化筇。枕上佳聲欣濺瀑，田間樂事喻號鐘。連朝風伯何從惡，敢不凌兢爲肅容。
次韻仲歸喜雨有肯顧之意 蘇泂
願試黄昏上古湯，社中今得沈東陽。素衣肯爲緇塵染，秀句殊增灌頂涼。不惜聯翩過舊隠，也欣滂沛洗炎光。預知定得驚人語，約略眉間喜氣黄。
家國 蘇泂
長安五月火雲堆，客子光陰鬢髮催。謀國已嗟無位及，憂家只怕有書來。榴花照眼何曾摘，萱草驚心不要開。焉得兒男備征戍，等閑挈取版圖回。
悟前生 蘇泂
秋風拂拂草頭青，秋日離離萬寶成。懶把幽懷經俗事，每因前境悟他生。謝郎船上魚新買，賀監湖邊酒細傾。七十三分今過二，且然無忤白鷗盟。
名節 蘇泂
了知名節重於山，誰信今人古誼存。百草前頭梅萼秀，羣飛之內鳳凰尊。有身合下陽城拜，無些能招宋玉魂。公道世間猶我輩，未妨歸卧掩柴門。
感春 蘇泂
紛紛忙事幾曾閑，快上高樓得解顔。夜月一奩花似鏡，春風千疊柳如山。多情未放芳塵遠，漸老難追少日還。燕子飛來那有意，又催團扇入懷間。
春去 蘇泂
城郭春風賦式微，忽看鶑老燕雛飛。秧田水滿聞姑惡，樹葉陰濃叫姊歸。百歲襟期真索寞，十年心事只依稀。人間我亦無能者，華髮蒼顔未必非。
聽雨詩 蘇泂
三分春事二分休，造化明明百草頭。一夜雨聲清似玉，半窗梅影淡於秋。家貧只與詩爲伍，客去從教睡作儔。敗衲依然湖海闊，老來無喜亦無憂。
雨 蘇泂
春禽喚雨屋山呼，二月韶光一半無。作祟豈逃泥滑滑，原情當坐穀孤孤。不應荳蔻花梢重，已怪荼䕷葉子麤。年去年來誰奈得，酒酣擊缶和噫嗚。
次韻曾文清公復熱句 蘇泂
百頃滄波望似空，鑿冰吾欲浸其中。何言雷電不爲雨，須信梧桐自有風。子晉臺頭笙遠近，西真池面玉丁東。行牋章奏求清冷，乞取玄冥換祝融。
熱 蘇泂
夏雲端的似奇峰，忽作頹牆四面紅。坐想微風過荷葉，夢成疎雨滴梧桐。浮家何計來波上，舉扇無因出焙中。三十餘年吟冷語，今年吟到水晶宮。
次韻潁小弟秋日 蘇泂
遊鱗羈羽任浮沉，老大凄然感歲陰。風底波紋生別浦，雨餘山影出疎林。殘年不足償多病，萬事寧須付有心。滿眼黄花一杯酒，愴懷元弗爲聽砧。
雪 蘇泂
窮冬那得許奇觀，疑怪重衾夜更寒。正爛漫花隨處有，不堅牢玉暫時看。上章謁帝應留得，下令教兒莫掃乾。岐路楊朱定垂泣，東西南北總漫漫。
簡銛朴翁兼簡敬叟二首  其一 蘇泂
雪花梅萼兩婆娑，梅雪相催柰老何。只合孤山訪和靖，不應華屋比東坡。詩情可喜絲生鬢，歸意猶須冰泮河。林下相尋未岑寂，木魚能拍鳥能歌。
簡銛朴翁兼簡敬叟二首  其二 蘇泂
生機幻法不無神，信手拈來却是真。雪月梅花同一色，陳黄蘇老只三人。論詩已具頂門眼，選勝直賒頭上春。普請西湖作公案，與師聊結未來因。
遣興 蘇泂
風林縹緲有如無，煙樹重重直愛渠。今我時光能有幾，古人詩興已無餘。又隨篛舫衝潮去，未結茅齋並水居。旅館蕭條厨傳少，江妃來遺一雙魚。
自述 蘇泂
交友凋零似曉星，生涯依舊短長亭。前身房琯仍名永，今代蘇耽不姓丁。兒女成行頭自白，湖山相對眼終青。還鄉曲調如何唱，枯樹無言最可聽。
壽陸放翁三首  其一 蘇泂
年事依稀鬢復青，看書細字眼猶明。池邊自種桃初熟，籬下曾枯竹再生。已覺貂蟬除世念，未妨龜鶴伴詩情。日供薪水門人職，準擬金丹點鐵成。
壽陸放翁三首  其二 蘇泂
邊松坐石日從容，故國靈光只我公。豈有文章高海內，獨將身世老山中。丹頭躍笋分明異，梅萼含椒即漸紅。千歲斯人要宗主，不妨留眼送歸鴻。
壽陸放翁三首  其三 蘇泂
花間乳鹿笑相迎，拄杖穿花導鹿行。六子子孫俱宦達，三山山水亦聰明。論詩何止高南渡，草檄相看了北征。带得門人也僊骨，年年來此賀長生。
三山放翁先生生朝以筇竹杖爲壽一首 蘇泂
信手公侯八十年，言歸山澤更臞僊。聲名固自蓋天下，耆老所當留日邊。滿腹詩書真我有，一門簪笏自家傳。持來筇杖非無意，竊比東坡壽樂全。
聞孟良父侍郎解婺印改江東漕再和堆字韻 蘇泂
十行芝檢從天下，六月荷花照水開。未必便將東節去，不妨政用此時來。安排過闕留中奏，想像攀轅戀別杯。遣賀以時非造次，索公一笑簿書堆。
舟次橫河呈孫季和通守 蘇泂
冉冉歸雲不自閑，紛紛暮靄已依山。時光盡入髭鬚裏，行色元非草樹間。舊臘新正能幾許，粗衣糲飯試諸難。吾生所恨長飄泊，又宿汀州白鷺灣。
十月二十八日遷入趙氏借屋適有名酒及延致內黄侯約兄弟共醉潁季有詩次韻一首 蘇泂
黄花已判一年休，短褐無端又去秋。環堵肯云原憲病，卜居那免屈平愁。交情白髮知難有，故里青山未拙謀。醑我橫戈陪季孟，人間棠棣薄公侯。
次韻葛天民 蘇泂
心火調停久不燒，詩書聊以永今朝。擬尋筇杖遊還懶，望見梅花意已消。原憲既貧應甕牖，顔回所樂是簞瓢。歲寒交友今餘幾，留取人間作後凋。
次韻虞叟兄 蘇泂
百嘉萌動春來意，兩頰參差少日紅。有底心情桃葉渡，不堪時世柳花風。先朝諸老知誰健，短歷今年又已窮。忙事盡歸趺坐裏，侯封從付立談中。
潁叟弟贈別韻 蘇泂
狙公多詐惑朝三，蟻穴何知亦戰酣。世上規行無中矩，人間北看有城南。懷哉畎畝終從欲，老矣江湖合罷參。便道阿連同結屋，未妨作繭似春蠶。
次潁叟弟送行韻 蘇泂
相傳衣鉢已分明，早覺詩含鮑謝情。心腹於人惟有弟，襟懷無我獨非兄。偶隨江路帆孤往，便憶梅窗酒對傾。歲晚勉旃無廢學，他年夷惠看雙清。
次韻虞叟九兄七月一日作 蘇泂
日月跳丸逝不留，吟蛩得意蛻蟬憂。終更末伏應無暑，望見中元便有秋。風爽氣先青草動，雨凉心共白蓮幽。誰能跨鶴乘西顥，三十三天取次遊。
次韻知縣三兄 蘇泂
楊柳依依萬縷絲，梅花無計與扶衰。十分酒滿悶如昨，一半春休雨未知。安得詩書成保社，畧容巖壑有心期。扁舟短策尋常事，肥馬輕裘我不爲。
趙黄州寄示詩絕奇次韻 蘇泂
書回聞道讀春秋，筆削餘功指顧收。魯國故知人有禮，周家那得聖無憂。非君著意扶公穀，似我何辭贊夏游。會引青藜校天祿，毋忘華髮此滄洲。
將別潁叟弟 蘇泂
兄弟無聊各數年，東堂猶喜聚炊煙。翛然汝更尋靈照，別後吾知憶惠連。擊汰便應從櫓外，看書誰與共燈前。明朝不待鼕鼕鼓，祇有關門及早眠。
次韻潁叟弟送行 蘇泂
間道驅車逐帥旗，別情惟有弟兄知。百年同好少張仲，舉世誰人似子期。竹葉尚堪中酒聖，梅花真是斷腸枝。蒼崖縛屋歸來好，此計輸君我後時。
走筆謝高秘書送示詩文 蘇泂
郊居近郭非寂寞，蟠竹結茅依野塘。白屋老人談黍稷，青雲學士送文章。藕花開後滿船月，楓葉落時緣路霜。年過三紀不稱意，隨分江湖作醉鄉。
和十二弟韻 蘇泂
三伏回頭夢欲醒，五更風露月逾清。病餘似鶴精神爽，老去如僧念慮輕。邊面只今多勇戰，人間從昔少閑行。何當封事天皇殿，乞借秋霖洗甲兵。
奉送呂表叔赴江陰 蘇泂
春風乍入澄江郡，最愛君山一點青。柳外化民安若子，鷗邊爲政出於經。每慚舊守勤招喚，况識今侯更典刑。此去交承如借問，侯芭貧病髮星星。
和岩壑兄九日 蘇泂
華顛可笑插茱萸，兒女歡然競挽鬚。故國黄花元自好，荒臺青草孰爲娛。舉觴感慨悲歌有，落帽風流藴藉無。粘起半生鐵如意，今愚何似古之愚。
閑居復遇重九悠然興懷頗謂此節特宜於貧蓋富貴者不知若是之清美也因賦唐律呈同社 蘇泂
風凄日薄鬢毛新，歲歲年年樂此辰。多少昔賢留賦詠，大都九日稱清貧。甕頭無酒心仍醉，籬下看山意愈真。自採黄花供陶謝，邇來嘉興屬何人。
和陸判院懷祖 蘇泂
柴門臨水對山開，日日思君君不來。與世相忘書萬卷，於人無忤酒三杯。參乎畢竟曾師孔，賜也如何敢望回。况是升沉方自此，丹陽聞道好官催。
次韻知縣兄 蘇泂
秋聲物物類歌豳，旋轉天機屬大鈞。一雨薦凉全却暑，兩湖添綠不生塵。黄花又近重陽酒，白髮長思五柳人。急喚西風與湔洗，恨無好句逐時新。
五和堆字韻呈孟漕 蘇泂
十年但有書題問，今日親逢幕府開。薤本自迎公始到，桃花應笑我重來。何妨邂逅評詩句，不用殷勤治酒杯。辦取籃輿共吟賞，石頭秋晚亂雲堆。
送陸懷祖之官丹陽 蘇泂
放翁去作水中仙，有子生平在眼前。鍾愛甚於賢伯仲，傳家仍自好詩篇。肯爲筦庫官無小，會復公侯澤更綿。我亦與君非久別，秋來須上浙西船。
送富知丞之官丹陽 蘇泂
官袍歲久不能青，放了銅章却縣丞。時事自新醒眼看，古心逾拙白髭生。有田有屋寧三仕，隨雨隨風又一行。舉世其誰識公者，臨岐何獨悵離情。
次九兄秋句 蘇泂
愁多端的似無愁，何况周行苦滯留。蘆簄月連銀界曉，榆關寒護玉峰秋。挑燈屢作聞鷄舞，看劍長思躍馬遊。從古封侯欠英傑，幽燕終欲笑談休。
簡朱子大學士一首 蘇泂
石家曾作送君來，建業收書未得回。只道還家仍款曲，誰知分袂許悲哀。冥間孰與論心事，世上誰堪共酒杯。昨到帷堂前後奠，却瞻喬木肺肝摧。
悼剡姊 蘇泂
庭闈消息判沉沉，鴈序殊鄉缺嗣音。擇對漫言雙易姓，何人堪托一分心。孤魂寂寞丘中土，庶子凋零地下金。沒固無聊生亦爾，忍令行路獨霑巾。
張平父逝後寄堯章 蘇泂
入門回首事如麻，豈意銘旌落主家。有夢合尋苕水路，何心更種馬塍花。十年知遇分生死，八口饑寒足嘆嗟。我亦此公門下客，只今垂淚過京華。
哭唐姑丈縣尉 蘇泂
一官藍綬只虛名，兩婦朱絲合不成。問我諸姑先冢舍，別君三日便銘旌。高堂寂寞朝昏養，側戶乖遺子女情。欲寫此哀無處所，竹風荷雨淚縱橫。
懷古 蘇泂
故宮何在綠離離，逆順興亡世所知。草木尚懷勾踐德，山川仍識夏王悲。行人月下誰吹笛，游客街前自買碑。欲倚闌干問陳迹，蒼煙白露兩遲疑。
八月十五日遊禹祠告成觀 蘇泂
度密穿青且意行，窮居誰識萬人英。山當鑿處終須好，水到平時自不鳴。夏德真應參太始，禹功那復告其成。登臨遺廟秋風裏，不盡今來古往情。
雲門寺詩 蘇泂
重岡落日思依依，地老天荒閲盛衰。萬古煙蘿千古寺，唐朝詩句晉朝碑。鶴貪清氣隨僧住，松引寒聲助客悲。十載重來衫鬢改，笋輿回路獨移時。
清凉寺 蘇泂
倚石爲城竟是癡，春風秋雨柰何其。山容似鐵猶能改，世事如棋未可知。廟食孫郎餘草莽，龕燈彌勒賸流離。相逢一笑真難得，把筆賡詩記此時。
秋日泛鏡中憩千秋觀 蘇泂
病起重來理釣絲，扁舟迨及素秋時。舊交猶有青山在，幽趣唯應白鳥知。冉冉年光行老矣，茫茫世路欲何之。秦皇酒榼苔封遍，虛負霜螯左手持。
蔣山寺詩 蘇泂
高人元是愛山林，倦翼猶思息樹陰。况是先賢遺舊跡，未妨吾黨得幽尋。熙豐法在言何害，莘渭人非恨已深。老我誰能知許事，自敲亭竹和猿吟。
松桂堂 蘇泂
素韠歸來痛倚廬，四時花鳥護幽居。躬行已達參乎孝，佩服難忘孔子書。綠蔭千年知不改，清香奕世豈無餘。客來已自徵前夢，未必中堂影像虛。
晚步湖橋 蘇泂
吳儂生長鏡湖邊，湖晚登橋意欲仙。初見蒼山下紅日，忽看白月上青煙。收藏畫本歸吟筆，應答漁歌送客船。回首更闌人去後，玉虹橫浸冷金眠。
次韻古梅 蘇泂
獨立枝南萬事非，歲寒引去合知幾。伯夷自信西山餓，公望何須東海歸。笛外數聲空入夢，江頭一樹忽斜暉。相看有愧垂垂老，莫遣無端片片飛。
梅花樹下讀高兄詩 蘇泂
尋思秘閣賢郎樣，一似梅花带竹枝。每到君邊作梅想，却來梅下讀君詩。崇奎堂暖春風候，射的山寒夜雪時。安得居遊君共我，梅花三友說心期。
次韻高似之秘書謝薛書記七月二十七日早桂 蘇泂
翠蕤低映鬰金裳，昨夜千門萬戶凉。蟾小未禁僊掌露，犀寒先透玉墀霜。喚回臨水登山意，惱亂薰天撲地香。歲歲爲花愁不徹，雅歌欲和底成章。
又歎庭前雜花草 蘇泂
十年屢作花開想，開盡凡花獨未開。祝付化工應念此，保全根撥待時來。爲梅自合和羹鼎，是菊終須上酒杯。莫笑凄凉周茂叔，窗前生意草成堆。
白鷗 蘇泂
白鷗相見忽相猜，居士星星似我哉。習懶更無詩一句，澆愁惟有酒三杯。看梅倣雪行過去，翫月如霜弄影來。學得平生安樂法，等閑不受鬢毛催。
飛鳴 蘇泂
飛鳴一鴈带秋回，寂歷黄花傍節開。草木不逃天地役，禽魚常罹網羅災。中年衣食憂妻子，道遠舟車倦往來。未了此生誰料得，相逢且覆眼前杯。
混迹 蘇泂
桃花新綠漲溪橋，楊柳傞傞弄舞腰。二月不堪寒尚在，一春無那病相撩。書編讀半懶重讀，爐籀燒殘欣復燒。老向人間除妄想，但思混迹向漁樵。
太息 蘇泂
生物趨功日夜忙，中年轉覺事茫茫。時情何限刀邊蜜，歲晚偏多葉上霜。屺岵增悲誰覆載，桃梅結實幾青黄。讀書不辦關門計，又著麻鞋走四方。
釣魚 蘇泂
白頭波上白頭翁，竹葉盃邊竹葉叢。烹鴈罪因應鴈得，非魚樂語詎魚同。醉醒未覺乾坤異，起滅懸知水鏡空。嚴子向來無世念，謝郎今日有家風。
團扇 蘇泂
團扇光陰有一年，楚騷心事忽凄然。風高碧落無窮雁，日暮青山欲斷蟬。老去極思頑似石，古來元忌直如弦。吾廬咫尺金沙地，聊與僧伽話夙緣。
巖壑兄去歲此時作春前四絕句姿媚可愛然猶有遺者因復作一首 蘇泂
縈風送臘回，生意遍陳荄。似織如絲處，春從裏許來。
夜二首  其一 蘇泂
明月耿清夜，亂蛩啼草根。幽人渾未寢，獨自倚柴門。
夜二首  其二 蘇泂
明月在天上，流光遍草萊。平生一樽酒，思與故人開。
鏡湖 蘇泂
蒼蒼煙霽塔，了了月明山。坐久忽不見，濛濛杳杳間。
舟中 蘇泂
一葉舟中宿，風高浪亦高。回頭人世事，真覺細如毛。
杜字 蘇泂
望帝城中住，春宵血沁花。何鄉真萬里，還憶夢中家。
聞鶑 蘇泂
一箇冬青樹，鶑聲日日來。屋西偏婭姹，應是綠雲堆。
梅花 蘇泂
清貞表獨立，半蕊便風流。信有魁天下，羣芳未轉頭。
贈草 蘇泂
一陣春風起，依然故舊情。牆根霜下草，吾與汝更生。
十六日伏睹明堂禮成聖駕恭謝太一宮小臣敬成口號  其一 蘇泂
三邊兵隙果誰開，盡道秋高戰馬來。宗祀告成無一事，小臣欣覩带花回。
十六日伏睹明堂禮成聖駕恭謝太一宮小臣敬成口號  其二 蘇泂
黄門馳馬去如雲，末後椒房駕玉輪。驚起秋風無處避，變成三月萬花春。
十六日伏睹明堂禮成聖駕恭謝太一宮小臣敬成口號  其三 蘇泂
月中鼓吹日中歸，重領中宮拜壽闈。指點都人最歡喜，今郊恩赦每郊稀。
十六日伏睹明堂禮成聖駕恭謝太一宮小臣敬成口號  其四 蘇泂
祥煙漠漠上龍旂，將相侯王護六飛。一望御街紅數里，幾人簇擁赭黄衣。
十六日伏睹明堂禮成聖駕恭謝太一宮小臣敬成口號  其五 蘇泂
燕罷芳園敕御龍，須臾仙仗簇還宮。千官過盡塵如霧，薄暮香鈿滿路中。
十六日伏睹明堂禮成聖駕恭謝太一宮小臣敬成口號  其六 蘇泂
花枝人面兩欣然，和氣晴光四接連。親向官街聽輿誦，太平天子萬斯年。
十六日伏睹明堂禮成聖駕恭謝太一宮小臣敬成口號  其七 蘇泂
朝家積累有深仁，天聽由來不遠人。且願君王省征伐，明郊重見四夷賓。
端午日宮宴二首  其一 蘇泂
仙裝宮樣一羣羣，花外花間藹若雲。羞澀葵榴無舉止，盡傾顔色向南薰。
端午日宮宴二首  其二 蘇泂
香萱夾和宜男草，高下山梔安石榴。一樣薰風分五色，蜀葵林畔按涼州。
雜興四首  其一 蘇泂
滿地秋聲皷吹同，草根無頼更寒蛩。情知萬事終摇落，忍見霜林一葉紅。
雜興四首  其二 蘇泂
秋衾薄薄換吳綾，燈焰無多一半青。却憶舊時荆楚岸，夜深風雨泊船聽。
雜興四首  其三 蘇泂
蘭佩其如楚客悲，年年誰作感秋辭。不應白骨蒼苔後，更愛西風落葉時。